Številka: 84400-9/2023/2

Datum: 15. 9. 2023

**Predhodni program odprave posledic škode v gospodarstvu zaradi posledic močnih neurij z večdnevnim obilnim deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda – poplave avgust 2023**

**KAZALO**

[1. UVOD 3](#_Toc145493934)

[2. PRAVNA PODLAGA 4](#_Toc145493935)

[3. PRIZADETA OBMOČJA PO POPLAVAH V AVGUSTU 2023 5](#_Toc145493936)

[4. PREDHODNI PROGRAM ODPRAVE POSLEDIC ŠKODE V GOSPODARSTVU PO POPLAVAH V AVGUSTU 2023 5](#_Toc145493937)

[4.1 Predhodno ocenjena škoda 5](#_Toc145493938)

[4.2 Predlog nujnih ukrepov pri odpravi posledic poplav v avgustu 2023 5](#_Toc145493939)

[4.3 Predlog višine dodelitve sredstev 6](#_Toc145493940)

[5. VAROVANJE OSEBNIH PODATKOV IN POSLOVNA SKRIVNOST 7](#_Toc145493941)

# UVOD

Uprava Republike Slovenije za zaščito in reševanje je dne 10. 8. 2023 izdala sklep, št. 844-30/2023-18 – DGZR, za ocenjevanje škode na stvareh zaradi posledic močnih neurij z večdnevnim obilnimi deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda, zaradi katerih je poveljnik Civilne zaščite Republike Slovenije, dne
4. avgusta 2023, aktiviral Državni načrt zaščite in reševanja ob poplavah (št. 843-7172023-12-DGZR z dne
4. 8. 2023). Poleg škode na stvareh se zbira ocena škode tudi v gozdovih, na vodotokih, kulturni dediščini, državnih cestah in gospodarstvu. Za oceno škode v gospodarstvu je zadolženo Ministrstvo za gospodarstvo, turizem in šport (v nadaljevanju: MGTŠ). Na podlagi sklepa Uprave Republike Slovenije za zaščito in reševanje in 18. člena Zakona o spremembah in dopolnitvah Zakona o odpravi posledic naravnih nesreč (Uradni list RS, št. 88/23; v nadaljevanju: ZOPNN-F), ki v poglavju Začasni ukrep na področju predplačil v gospodarstvu omogoča predplačila za pomoč v gospodarstvu, je MGTŠ začelo z zbiranjem ocene škode v gospodarstvu, za katero je pridobilo podatke o oceni škode v gospodarstvu s strani oškodovancev.

Predplačilo sredstev se skladno z drugim odstavkom 18. člena ZOPNN-F dodeli upravičencem, ki zaradi posledic naravne nesreče ne morejo poslovati ali imajo oteženo poslovanje, na podlagi predhodnega programa odprave posledic naravne nesreče največ do višine 10 % predhodne ocene škode v gospodarstvu.

Predhodni program odprave posledic škode v gospodarstvu zaradi posledic močnih neurij z večdnevnim obilnimi deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda (v nadaljevanju: Predhodni program odprave posledic poplav v avgustu 2023) vsebuje oceno škode po posameznem upravičencu, predlog višine dodelitve sredstev (predplačila) posameznemu upravičencu ter predlog nujnih ukrepov pri odpravi posledic naravne nesreče. Predhodni program odprave posledic poplav v avgustu 2023 postane skladno s tretjim odstavkom
18. člena ZOPNN-F sestavni del programa odprave posledic naravne nesreče iz 44.c člena Zakona o odpravi posledic naravnih nesreč (Uradni list RS, št. [114/05](http://www.uradni-list.si/1/objava.jsp?sop=2005-01-5041) – uradno prečiščeno besedilo, [90/07](http://www.uradni-list.si/1/objava.jsp?sop=2007-01-4414), [102/07](http://www.uradni-list.si/1/objava.jsp?sop=2007-01-5074),
[40/12](http://www.uradni-list.si/1/objava.jsp?sop=2012-01-1700) – ZUJF, [17/14](http://www.uradni-list.si/1/objava.jsp?sop=2014-01-0542), [163/22](http://www.uradni-list.si/1/objava.jsp?sop=2022-01-4189), [18/23](http://www.uradni-list.si/1/objava.jsp?sop=2023-01-0348) – ZDU-1O, [88/23](http://www.uradni-list.si/1/objava.jsp?sop=2023-01-2599) in [95/23](http://www.uradni-list.si/1/objava.jsp?sop=2023-01-2670) – ZIUOPZP) (v nadaljevanju: ZOPNN).

Prejemniki sredstev predplačil skladno s četrtim odstavkom 18. člena ZOPNN-F poročajo ministrstvu, pristojnem za gospodarstvo, o porabi prejetih sredstev za predplačila samo enkrat in sicer najkasneje v roku 12 mesecev od prejema sredstev po predhodnem programu odprave posledic naravnih nesreč in sredstev po programu odprave posledic naravne nesreče. Poročilu morajo biti predložena ustrezna dokazila o porabi sredstev prejetega predplačila. Sredstva za predplačila se zagotovijo v okviru sredstev državne proračunske rezerve in v okviru sredstev splošne proračunske rezervacije v proračunu RS za leto 2023.

**Skupna predhodna ocena škode pri 708 oškodovancih, ki so oddali oceno škode v gospodarstvu do
1. 9. 2023 po poplavah v avgustu 2023 znaša 317.709.078 EUR, od tega 146.330.156 EUR na strojih in opremi, 76.645.388 EUR na zalogah in 94.733.534 EUR na izpadu prihodka. Ministrstvo za gospodarstvo, turizem in šport lahko oškodovancem izplača do največ 10 % ocene škode. Sredstva v višini
31.770.908 EUR so zagotovljena v okviru državne proračunske rezerve v proračunu RS za leto 2023. Končna ocena škode, ki bo posredovana na Upravo RS za zaščito in reševanje do 22. 9. 2023, bo višja, vendar se predvideva, da dejanska škoda ne bo presegala 380 mio EUR, zato je predvideno, da potrebna povračila za dejansko škodo ne bodo presegala 230 mio EUR (največ 60 % od dejanske škode), kar vključuje 32 mio EUR predplačil v letu 2023 in 198 mio EUR povračil v letu 2024.**

# PRAVNA PODLAGA

Z vstopom v Evropsko unijo dne 1. 5. 2004 je Slovenija sprejela obširen pravno-institucionalni okvir, ki določa stroga pravila delovanja skupnega notranjega trga in zato ureja tudi področje dodeljevanja državnih pomoči v gospodarstvu. V skladu z določilom točke b drugega odstavka 107. člena Pogodbe o delovanju EU (v nadaljevanju: PDEU)[[1]](#footnote-2) je z notranjim trgom združljiva pomoč za povrnitev škode, ki so jo povzročile naravne nesreče ali izjemni dogodki.

Za dodeljevanje pomoči za odpravo škode v gospodarstvu, ki jo povzročijo nekatere naravne nesreče, je treba upoštevati Uredbo Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014,
str. 1), spremenjeno z Uredbo Komisije (EU) 2017/1084 z dne 14. junija 2017 o spremembi Uredbe (EU) št. 651/2014, kar zadeva pomoč za pristaniško in letališko infrastrukturo, pragove za priglasitev za pomoč za kulturo in ohranjanje kulturne dediščine in pomoč za športno in večnamensko rekreacijsko infrastrukturo ter sheme regionalne pomoči za tekoče poslovanje za najbolj oddaljene regije, in o spremembi Uredbe (EU) št. 702/2014, kar zadeva izračun upravičenih stroškov (UL L št. 156 z dne 20. 6. 2017, str. 1).[[2]](#footnote-3)

MGTŠ je v letu 2023 pripravilo Splošni program za odpravo posledic škode v gospodarstvu po poplavah v avgustu 2023, ki predstavlja pravno podlago za shemo pomoči za odpravo posledic naravnih nesreč. Namen priprave te sheme pomoči je oškodovanim gospodarskim subjektom omogočiti dodelitev sredstev za odpravo posledic poplav v avgustu 2023 v najkrajšem možnem času in tako čim prej vzpostaviti njihovo nadaljnje delovanje in nemoteno poslovanje. Ministrstvo za finance je dne 13. 9. 2023 izdalo mnenje o skladnosti sheme državne pomoči »Odprava posledic škode v gospodarstvu po poplavah v avgustu 2023« (številka sheme: BE01-2632616-2023). Trajanje sheme je do 31. 12. 2024. Shema zajema poplave v avgustu 2023. Pomoč po sprejeti shemi je namenjena upravičenim gospodarskim subjektom (gospodarske družbe, samostojni podjetniki, posamezniki, ki samostojno opravljajo dejavnost, zadruge, zavodi) v vseh sektorjih, razen za dejavnosti, ki so navedene v shemi državne pomoči »Odprava posledic škode v gospodarstvu po poplavah v avgustu 2023 – predplačila in povračila«.

Pomoč po prej navedeni shemi državnih pomoči se ne dodeli za naslednje dejavnosti:

* primarni sektor kmetijske proizvodnje,
* sektor ribištva in akvakulture, kakor ju določa Uredba Evropskega parlamenta in Sveta (EU)
št. 1379/2013,
* predelava in trženje kmetijskih proizvodov, kadar je znesek pomoči določen na podlagi cen ali količine takih proizvodov, ki so kupljeni od primarnih proizvajalcev ali jih je dala na trg zadevna gospodarska družba, ali kadar je pomoč pogojena s tem, da je delno ali v celoti prenesena na primarne proizvajalce.

Skladno s 46.a členom ZOPNN mora upravičenec, ki je uveljavil pomoč za predplačila, če je pri njem ali pri osebah, ki skupaj z upravičencem delujejo kot en subjekt s skupnim virom nadzora v smislu tretjega odstavka 3. člena Priloge I k Uredbi 651/2014/EU ali Uredbe 2022/2472/EU, od uveljavitve ZOPNN v letu 2023 oziroma za leto 2023 prišlo do izplačila dobička, nakupov lastnih delnic ali lastnih poslovnih deležev, izplačil nagrad poslovodstvu oziroma dela plač za poslovno uspešnost poslovodstvu, o tem obvestiti ministrstvo najpozneje v dveh mesecih po izplačilu. Prejeta sredstva mora vrniti v 30 dneh po vročitvi odločbe, ki jo izda ministrstvo, skupaj z zakonskimi zamudnimi obrestmi po zakonu, ki ureja predpisano obrestno mero zamudnih obresti, ki tečejo od dneva poteka roka za vračilo prejete pomoči do dneva vračila.

Navedena shema in ZOPNN predstavljata pravno podlago za izvedbo ukrepov in aktivnosti za odpravo posledic škode v gospodarstvu v primeru naravnih nesreč. ZOPNN opredeljuje pogoje in način uporabe sredstev proračuna Republike Slovenije ter pogoje in način njihovega dodeljevanja pri odpravi posledic škode v gospodarstvu zaradi naravnih nesreč. Med slednje sodi tudi Predhodni program odprave posledic poplav v avgustu 2023.

# 3. PRIZADETA OBMOČJA PO POPLAVAH V AVGUSTU 2023

MGTŠ je bilo na osnovi sklepa Uprave RS za zaščito in reševanje št. 844-30/2023-18 – DGZR z dne 10. 8. 2023 zadolženo za pripravo ocene škode zaradi posledic močnih neurij z večdnevnim obilnimi deževjem na širšem območju Republike Slovenije, ki je povzročilo katastrofalne poplave, plazenje tal in druge posledice hudourniškega delovanja visokih voda, zaradi katerih je poveljnik Civilne zaščite Republike Slovenije, dne 4. avgusta 2023, aktiviral Državni načrt zaščite in reševanja ob poplavah (št. 843-7172023-12-DGZR z dne 4. 8. 2023).

Sklep o pričetku ocenjevanja škode je določil, da se prične z zbiranjem vlog oškodovancev, ki so utrpeli škodo na stvareh (zemljiščih, stavbah, infrastrukturi) v prizadetih občinah v naslednjih regijah: Dolenjska, Gorenjska, Koroška, Osrednje slovenska, Notranjska, Pomurje, Podravje, Posavje, Severno primorska, Vzhodno štajerska, Zahodno štajerska in Zasavje. Poleg škode na stvareh se zbira ocena škode tudi v gozdovih, na vodotokih, kulturni dediščini, državnih cestah in gospodarstvu. Za oceno škode v gospodarstvu je zadolženo MGTŠ.

# PREDHODNI PROGRAM ODPRAVE POSLEDIC ŠKODE V GOSPODARSTVU PO POPLAVAH V AVGUSTU 2023

## 4.1 Predhodno ocenjena škoda

Predhodno oceno škode je MGTŠ zbralo za upravičence do sredstev za odpravo posledic škode v gospodarstvu, ki so skladno z 44.e členom ZOPNN naslednji: gospodarske družbe, podjetniki, posamezniki, ki samostojno opravljajo dejavnost, zavodi in zadruge s sedežem v Republiki Sloveniji. ZOPNN v 44.g členu opredeljuje tudi postopek dodelitve sredstev za odpravo posledic škode v gospodarstvu.

Skupna predhodna ocena škode pri 708 oškodovancih, ki so oddali predhodno oceno škode do 1. 9. 2023 v gospodarstvu po poplavah v avgustu 2023, znaša 317.709.078 EUR, od tega 146.330.156 EUR na strojih in opremi, 76.645.388 na zalogah in 94.733.534 EUR na izpadu prihodka. Zneski po posameznih vrstah škode in skupni znesek predhodne ocene ter višina predplačila so zaokroženi navzgor na cela števila.

Tabela z višino predhodne ocene škode po posameznih upravičencih je v prilogi tega programa. Skupno število oškodovancev je 708.

##

## 4.2 Predlog nujnih ukrepov pri odpravi posledic poplav v avgustu 2023

Za odpravo posledic poplav, ki so se pričele 4. avgusta 2023, se izvede ukrep predplačil skladno z 18. členom ZOPNN-F. Določeno je, da lahko Vlada RS za preprečitev povečanja že nastale škode v gospodarstvu zaradi posledic poplav v avgustu 2023 odloči o dodelitvi predplačila sredstev gospodarstvu na podlagi predhodnega programa odprave posledic naravne nesreče, ki ga pripravi MGTŠ na podlagi predhodne ocene škode. MGTŠ, kot pristojno ministrstvo za pripravo predhodne ocene škode v gospodarstvu, je pridobilo podatke o oceni škode v gospodarstvu s strani oškodovancev. Predhodni program odprave posledic poplav v avgustu 2023 predloži vladi minister, pristojen za gospodarstvo.

Predplačila sredstev bodo oškodovancem omogočila, da bodo lahko čim prej začeli z odpravo škode, s čimer bodo lahko omilili posledice škode.

Predplačila se lahko skladno z 18. členom ZOPNN-F dodelijo največ do višine 10 % ocenjene škode, kar znaša skupaj za vse oškodovance, ki so predložili predhodno oceno škode, 31.770.908 EUR. Zneski po posameznih vrstah škode in skupni znesek predhodne ocene ter višina predplačila so zaokroženi navzgor na cela števila.

Ta sredstva se nato vštevajo v morebitna nadaljnja povračila škode, ki so dodeljena skladno z 44.f členom ZOPNN, kjer so določeni najvišji možni odstotki sredstev za odpravo posledic škode v gospodarstvu. V 44.f členu ZOPNN je namreč v odstotku določen maksimalni delež za dodelitev sredstev glede na ocenjeno višino škode. Upravičencu se lahko skladno s tem dodelijo sredstva za odpravo posledic škode v gospodarstvu največ v višini 50 % škode, če škoda na strojih in opremi, zalogah in izpadu prihodka ni bila zavarovana proti naravni nesreči, kakršno je utrpel upravičenec, ter največ v višini 60 % škode, če je bila škoda na strojih in opremi, zalogah in izpadu prihodka zavarovana proti naravni nesreči, kakršno je utrpel upravičenec.

Če bi 50 % oziroma 60 % kasneje predložene dejanske škode presegalo 10 % ocenjene škode posameznega oškodovanca, bo oškodovanec moral vrniti preveč izplačana sredstva predplačil.

Preplačila za odpravo posledic škode v gospodarstvu se skladno s 5. členom ZOPNN dodeljujejo nepovratno.

Predlog višine dodeljenih sredstev po posameznem upravičencu je v prilogi.

Upravičenec mora v roku 12 mesecev od prejema sredstev po predhodnem programu odprave posledic naravnih nesreč iz tretjega odstavka 18. člena ZOPNN-F MGTŠ posredovati:

* pisno poročilo o porabi predplačila sredstev za odpravo posledic škode,
* izjavo, da so bila sredstva prejetega predplačila za odpravo posledic škode na strojih in opremi, zalogah in izpadu prihodka namenjena za odpravo posledic poplav iz avgusta 2023 in
* morebitna dodatna dokazila o porabi sredstev predplačila, s katerimi lahko dokaže odpravo posledic škode (na primer računi, dobavnice oz. drugi dokumenti primerljive vrednosti).

## 4.3 Predlog višine dodelitve sredstev

Na podlagi petega odstavka 18. člena ZOPNN-F se sredstva za izvedbo predplačil oz. tega predhodnega programa zagotovijo v okviru sredstev državne proračunske rezerve in v okviru sredstev splošne proračunske rezervacije v višini 31.770.908 EUR.

|  |  |
| --- | --- |
| Opis postavke | Višina sredstev v letu 2023 |
|  (v EUR) |
| Sredstva za predplačila upravičencem na podlagi Predhodnega programa odprave posledic poplav v avgustu 2023 | **31.770.908** |

Odločbo o dodelitvi sredstev izda MGTŠ. Izplačila upravičencem pa izvede Slovenski podjetniški sklad na podlagi pogodbe med MGTŠ in Slovenskim podjetniškim skladom.

Predhodni program odprave posledic naravne nesreče postane skladno s tretjim odstavkom 18. člena
ZOPNN-F sestavni del programa odprave posledic naravne nesreče iz 44.c člena zakona.

# VAROVANJE OSEBNIH PODATKOV IN POSLOVNA SKRIVNOST

Varovanje osebnih podatkov bo zagotovljeno v skladu z veljavno zakonodajo, ki ureja varovanje osebnih podatkov, vključno z Uredbo (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str. 1) in Zakonom o varstvu osebnih podatkov (Uradni list RS, št. 163/22).

Vsi podatki iz vlog oškodovancev, ki se odprejo, so informacije javnega značaja, razen podatkov, ki jih oškodovanec posebej označi kot poslovno skrivnost, osebnih podatkov in drugih izjem iz 6. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo,
117/06 – ZdavP-2, 23/14, 50/14, 90/15 – odl. US, 102/15, 7/18 in 141/22; v nadaljevanju: ZDIJZ), zaradi katerih se prosilcu dostop do zahtevane informacije zavrne. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Oškodovanec mora pojasniti, zakaj posamezen podatek ne sme biti dostopen javnosti kot informacija javnega značaja. Če oškodovanec v svoji vlogi poslovne skrivnosti ne označi in poda navedenega pojasnila, bo ministrstvo domnevalo, da vloga oškodovanca ne vsebuje poslovnih skrivnosti.

Namen obdelave osebnih podatkov, ki jih MGTŠ posredujejo oškodovanci, je izvedba Predhodnega programa za odpravo posledic po poplavah v avgustu 2023, vodenje podatkov, evidenc, analiz in drugih zbirk za MGTŠ in nadzorne organe in sicer o izvedbi tega predhodnega programa in o izvajanju odločbe/sklepa. Nadalje je namen obdelave osebnih podatkov tudi izdelava študij in vrednotenj, sodelovanje in priprava oziroma izdelava vlog v postopkih pred pristojnimi organi (postopki pred sodnimi, preiskovalnimi ali drugimi pristojnimi organi). Osebni podatki se bodo obdelovali tudi za namene učinkovitega delovanja informacijskih sistemov ali pripomočkov, ki jih uporablja ali jih je dolžno uporabljati ministrstvo.

Podatki o odločbah o odobritvi sredstev, za katere je tako določeno s predpisi ali, ki so javnega značaja, bodo javno objavljeni. Objavljeni bodo podatki o upravičencu, ki bodo obsegali navedbo upravičenca, vrsto in čas naravne nesreče, občino upravičenca in znesek javnih virov za odpravo posledic škode. Objave podatkov o naravni nesreči in upravičencih do sredstev bodo izvedene v skladu z ZDIJZ.

1. Prečiščena različica Pogodbe o EU, kakor je bila spremenjena z Lizbonsko pogodbo, ki je začela veljati 1. 12. 2009.
( <https://eur-lex.europa.eu/legal-content/SL/TXT/?uri=CELEX:12012E/TXT>)). [↑](#footnote-ref-2)
2. <https://eur-lex.europa.eu/legal-content/SL/TXT/?uri=CELEX%3A32014R0651> [↑](#footnote-ref-3)